<p><strong>Jocomunico</strong> és una aplicació <strong>gratuïta</strong> de Comunicació Augmentativa i Alternativa (CAA) pensada per a persones amb <strong>trastorns greus de la parla</strong> que es comuniquen amb pictogrames.</p>
 
 <p>L’aplicació <strong>expandeix de manera automàtica</strong> el llenguatge telegràfic, derivat de l’ús de pictogrames, a llenguatge natural <strong>en català i en castellà</strong>. Per exemple, un conjunt de <strong>pictogrames</strong> com ara “jo anar escola demà”, es converteix en una <strong>frase natural</strong>: “Demà aniré a l’escola”. Jocomunico és pionera en aquest àmbit i, a més, ofereix una gran flexibilitat pel que fa a la construcció d’oracions i a la possibilitat d’<strong>afegir vocabulari personalitzat</strong>.</p>
 
 <p>L’aplicació també disposa d’un sistema de <strong>predicció de pictogrames</strong> que <strong>aprèn de l’ús</strong> que en fa l’usuari però que també té en compte la informació semàntica dels pictogrames i part del <strong>context de la conversa</strong>.</p>
 
 <p>A més, té un <strong>historial</strong> que guarda les últimes frases generades, alhora que permet la creació de carpetes, ja sigui amb aquestes frases o amb altres introduïdes mitjançant el teclat. Aquesta funció redueix el temps de comunicació i ofereix la possibilitat de <strong>preparar converses</strong> amb antelació.</p>
 
 <p>Una altra de les novetats que introdueix Jocomunico és que es pot fer servir en tot tipus de <strong>dispositius que tinguin connexió a internet</strong>, com ara mòbils, tauletes i ordinadors amb qualsevol sistema operatiu. També té una versió sense connexió per a Windows (XP o superior) i per a Mac OS X (10.6 o superior).</p><br />
 
 <p class="section-content-subtitle"><strong>Personalització de l'aplicació</strong></p>
 
 <p>Jocomunico ofereix diverses <strong>opcions d'accessibilitat</strong>: accés a la interfície de manera tàctil, mitjançant un o dos <strong>polsadors</strong> o amb el <strong>ratolí</strong> a l'ordinador; <strong>sistema d’encercament</strong> àmpliament configurable; selecció per clic i selecció per temps configurables; creació de <strong>panells totalment personalitzables</strong>; servei en línia de <strong>síntesi de veu</strong> o accés a les veus del sistema en la versió sense connexió a Internet (SAPI i Microsoft Speech Platform per a Windows o veus de VoiceOver per a X Mac OS), etc.</p><br />
 
 <p class="section-content-subtitle"><strong>Altres usos</strong></p>
 
 <p>Jocomunico pot ser una eina que ajudi els <strong>logopedes</strong> a treballar diferents aspectes del desenvolupament del llenguatge, com per exemple el temps verbals, els tipus de frases (ordres, preguntes, desitjos, negacions, etc.) o l’estructuració de frases, entre d'altres. També pot animar els usuaris avançats de CAA basada en pictogrames a <strong>fer el pas cap a la lectoescriptura</strong>.</p><br />
 
 <p class="section-content-subtitle"><strong>Usuaris potencials</strong></p>
 
 <p>Jocomunico és una aplicació pensada per a <strong>persones amb trastorns greus de la parla que es comuniquen amb pictogrames</strong>, incloent-hi usuaris amb:</p>
 
 <p><ul>
 <li>Discapacitat física: lesió medul·lar, esclerosi múltiple, ELA, malalties neuromusculars…</li>
 <li>Paràlisi cerebral</li>
 <li>Trastorn de l’espectre autista</li>
 <li>Dany cerebral: ictus, traumatisme cranioencefàlic...</li>
 <li>Discapacitat intel·lectual</li>
 <li>Gent gran</li>
 </ul></p><br />
 
 <p class="section-content-subtitle"><strong>Sobre el projecte</strong></p>
 
 <p>Aquesta aplicació s’ha desenvolupat en el marc d’un doctorat i ha estat finançada gràcies a la col·laboració de Fundació Adecco, Telefònica i Eriksson, a través del programa <em>Talentum Startups</em>.</p><br />
 
 <p class="section-content-subtitle"><strong>Ampliació del projecte i codi lliure</strong></p>
 
 <p>Jocomunico és una aplicació gratuïta de codi lliure sota llicència de <em><a href="/#/cc">Creative Commons</a></em> que <strong>pot ser modificada i ampliada</strong> per desenvolupadors independents. També pot ser adaptada a les necessitats específiques d'un usuari o d’un grup d'usuaris en particular.</p>
 
 <p>Així mateix, el sistema d'expansió de llenguatge telegràfic a llenguatge natural, com a part de l'aplicació, està <strong>preparat per a ésser ampliat</strong>. Consta d’un <em>parser</em> o analitzador sintàctic, que és capaç d’acceptar diferents idiomes independentment de la seva estructura, i d’un generador que depèn de l’idioma i que actualment té versions en català i en castellà. Per a afegir un idioma nou cal crear un generador nou a partir d’un dels ja existents. A més, cal introduir la informació sintàctica i semàntica del vocabulari de cada idioma.</p>

<p>Els símbols pictogràfics utilitzats per defecte a Jocomunico són propietat del Govern d’Aragó i han sigut creats per Segio Palao per a <b>ARASAAC</b> (<a href="http://arasaac.org" target="_blank">http://arasaac.org</a>) que els distribueix sota llicència Creative Commons (BY-NC-SA).</p><br />
 
 <p class="section-content-subtitle"><strong>Més informació</strong></p>
 
 <p>Si voleu més informació, utilitzeu la nostra <strong><a href="mailto:info@jocomunico.com">adreça electrònica de contacte</a></strong>.</p>