<p>Jocomunico és una aplicació <b>gratuïta</b> de Comunicació Augmentativa i Alternativa <b>(CAA)</b> pensada per a persones amb <b>trastorns greus de la parla</b> que es comuniquen amb pictogrames.</p>
  <p>L’aplicació <b>expandeix de manera automàtica</b> el llenguatge telegràfic, derivat de l’ús de pictogrames, a llenguatge natural en català i en castellà. Per exemple, un conjunt de pictogrames com ara “jo anar escola demà”, es converteix en una <b>frase natural</b>: “Demà aniré a l’escola”. Jocomunico és pionera en aquest àmbit i, a més, ofereix una gran flexibilitat pel que fa a la construcció d’oracions i a la possibilitat d’<b>afegir vocabulari personalitzat</b>.</p>
  <p>L’aplicació també disposa d’un <b>sistema de predicció de pictogrames</b> que aprèn de l’ús que en fa l’usuari però que també té en compte la informació semàntica dels pictogrames i part del context de la conversa.</p>
  <p>A més, té un <b>historial</b> que guarda les últimes frases generades, alhora que permet la creació de carpetes, ja sigui amb aquestes frases o amb altres introduïdes mitjançant el teclat. Aquesta funció redueix el temps de comunicació i ofereix la possibilitat de preparar converses amb antelació.</p>
  <p>Una altra de les novetats que introdueix Jocomunico és que es pot fer servir en tot tipus de <b>dispositius que tinguin connexió a internet</b>, com ara mòbils, tauletes i ordinadors amb qualsevol sistema operatiu. També té una versió sense connexió per a Windows (XP o superior) i per a Mac OS X (10.6 o superior).</p>
<p><b>NOTA</b>: Els símbols pictogràfics utilitzats per defecte a Jocomunico són propietat del Govern d’Aragó i han sigut creats per Segio Palao per a <b>ARASAAC</b> (<a href="http://arasaac.org" target="_blank">http://arasaac.org</a>) que els distribueix sota llicència Creative Commons (BY-NC-SA).</p>